2008 का चुनाव शिवराज सिंह चौहान ने ऐसे वक्त में जीता जब पड़ोसी राजस्थान भाजपा के हाथ से निकल गया. यही नहीं पूरे देश में कांग्रेस बढ़त बना रही थी, लेकिन मध्य प्रदेश के द्वार शिवराज ने कांग्रेस के लिए नहीं खुलने दिए. 2013 का चुनाव वह व्यापम घोटाले के अपने चरम पर होने के दौर में लड़ रहे थे. उस समय ऐसा माहौल बन रहा था कि शिवराज कमजोर पड़ते दिख रहे थे. लेकिन तभी देश में मोदी लहर का उठना शुरू हुआ. शिवराज की साख और मोदी के करिश्मे ने 2013 का विधानसभा चुनाव भी शिवराज को बड़ी आसानी से जिता दिया. उसके बाद लोकसभा चुनाव 2014 में भी बाकी हिंदी पट्टी की तरह मध्य प्रदेश ने भी बीजेपी को जबरदस्त जीत दिलाई.